आवाज दो
आवाज दो भारतमा पढ्न नपाएका ८० लाख भन्दा बडी बालबालिकाका लागि आवाज उठाउन संयुक्त राष्ट्र सङ्घीय बालकोषद्वारा सञ्चालित अभियान हो । अनलाइन सञ्चालन हुने यस अभियानले आम जनतालाई शिक्षाको महत्त्व बुझाई बालबालिकालाई विद्यालयमा भर्ना गराउने उद्देश्य राखेको छ ।

सन् २०१० मा सञ्चालित यस कार्यक्रमले सरकारी र गैरसरकारी सङ्गठनहरूका साथै २ लाख भन्दा बडी भारतीय नागरिकबाट समर्थन पाएको छ । संयुक्त राष्ट्र सङ्घीय बालकोषका प्रभावक दूत प्रियङ्का चोपडा र भारतका शिक्षा मन्त्री कपिल सिब्बलले पनि आवाज दो च्याम्पियनका रूपमा काम गरी आम जनतालाई यस अभियानबारे सचेत गराइरहेका छन् ।

इतिहास
नि:शुल्क एवम् अनिवार्य शिक्षा विधेयक, २००९ अनुसार ६ देखि १४ वर्षका बालबालिकालाई अनिवार्य शिक्षा प्रदान गर्नुपर्छ । यद्यपि, सन् २००९ मा भारतमा ६ देखि १४ वर्षका बालबालिकामध्ये ८० लाख भन्दा बडी विद्यालयमा भर्ना भएका थिएनन् ।

सुरुवात
भारत सरकार र संयुक्त राष्ट्र सङ्घीय बालकोषको संयुक्त प्रयासले यस अभियानको सुरुवात भएको हो । "आवाज दो" को अर्थ हिन्दीमा "आवाज देऊ" हो र यसको प्रतीकको रूपमा एउटा मेगाफोन राखिएको छ । यो अभियान अक्टोबर १९, २०१० मा सुरु भएको थियो ।

दर्शन
यस अभियानले भारतमा विद्यालयमा पढ्न नपाएका ८० लाख भन्दा बडी बालबालिकालाई शब्दको शक्ति सिकाई उनीहरूको जीवन सुधार्न चाहन्छ । अनलाइन सञ्चालित यस अभियानले इन्टरनेटको माध्यमबाट जनतालाई पिछडिएका बालबालिकाको लागि आवाज उठाउन र उनीहरूलाई सक्दो सहयोग गर्न प्रोत्साहित गर्छ ।

समर्थन

अनलाइन समर्थन
अनलाइन अभियान आवाज दो प्रति टन्नै मानिसहरूले यसको बालबालिकालाई साक्षर र सशक्त बनाउने दर्शनलाई इन्टरनेट र सामाजिक सञ्जालबाट समर्थन जनाएका छन् । 

अक्टोबर १९, २०१० मा यस अभियानको वेबसाइट सार्वजनिक बनाइएको थियो । यस वेबसाइटमा अभियानको परिचयका साथै अन्य मिडियामा प्रतिनिधित्व, प्रेस विज्ञप्ति र दर्ता फारम उपलब्ध छ । आफू अभियानमा दर्ता नभएपनि आफू नजिकको विद्यालयमा दान दिने र नि:शुल्क एवम् अनिवार्य शिक्षा विधेयक, २००९ बारे आफूले चिनेजानेका मानिसलाई जानकारी दिने लगायत सहयोगका लागि गर्न सकिने कार्यहरू पनि यस वेबसाइटमा हेर्न सकिन्छ । सन् २०१२ को अन्त्यमा २ लाख भन्दा बडी व्यक्तिहरूले यस अभियानमा आफ्नो नाम अनलाइन दर्ता गराएका थिए ।

सरकारी र गैरसरकारी संस्थाबाट समर्थन
भारत सरकारको साथमा अन्य सरकारी संस्था, समाजसेवा र चर्चित व्यक्तिहरूले यस अभियान प्रति समर्थन जनाएका छन् । संयुक्त राष्ट्र सङ्घीय बालकोषका प्रभावक दूत प्रियङ्का चोपडा र भारतका शिक्षा मन्त्री कपिल सिब्बलले पनि आवाज दो च्याम्पियनका रूपमा काम गरी आम जनतालाई यस अभियानबारे सचेत गराइरहेका छन् । प्रियङ्का चोपडाले उनका समर्थकलाई यस अभियानमा भाग लिन आग्रह गर्दै सामाजिक सञ्जालमा भिडियोहरू राखेकी छिन् ।

टाटा इण्डिकम, बरिस्टा लवाजा, पार्क होटेल्स, टपरवेयर लगायत अन्य कम्पनीले संयुक्त राष्ट्र सङ्घीय बालकोषसँग काम गरी आफ्ना उपभोक्तालाई बाल शिक्षाको मुद्दामा आवाज उठाउन आग्रह गरिरहेका छन् भने चन्दामामा र डिज्नी च्यानलले आफ्ना दर्शकलाई यस विषयको बारेमा सचेत गराइरहेका छन् । क्याननले पनि यस विषयको बारेमा चेतना फैलाउन फोटो र भिडियो प्रतियोगिता आयोजना गरिरहेको छ ।

थप लेख
 संयुक्त राष्ट्र सङ्घीय बालकोष
 नि:शुल्क एवम् अनिवार्य शिक्षा विधेयक, २००९

सन्दर्भ सामग्री

संयुक्त राष्ट्र सङ्घ
संयुक्त राष्ट्र सङ्घीय बालकोष